Oto Žarnay

Zamestnanie

Oto Žarnay vyštudoval odbor slovenský jazyk - občianska náuka. Pracoval ako jazykový redaktor, pomocný vychovávateľ v ústave pre telesne postihnutú mládež, učiteľ a korektor.

Upozornenie na korupciu

Žarnay pracoval ako učiteľ na Obchodnej akadémie na Polárnej 1 v Košiciach. Zároveň bol predsedom Rady školy. Upozornil, že škola platí viac než 400 € mesačne za externé právne služby. Nebola mu poskytnutná ani odpoveď na aké právne úkony boli náklady vynaložené. Podľa kontroly Útvaru hlavného kontrolóra Košického samosprávneho kraja škola na právne úkony použila neefektívne celkom 12 000 €. Po medializovaní kauzy bol z mieta prepustený. O miesto prišiel v máji 2013 „z organizačných dôvodov“. Riaditeľ školy odmietol súvis výpovede s kauzou, dôvodom mal byť znížený počet študentov na škole. Právničke zmluva vypršala a nebola predĺžená.
V marci 2014 podal vo veci trestné oznámenie spolu s poslancom Jánom Mičovským. V júli 2014 poslal otvorený list predsedovi vlády Robertovi Ficovi v ktorom ho žiada o zaujatie stanoviska ku kauze.
Osobnú podporu Žarnayovi prišla na súd v septembri 2014 vyjadriť aj Zuzana Wienk z Aliancie Fair-play. „Toto nie je lokálny prípad jedného učiteľa, ale ukazuje, že systém korupcie a moci sa tu môže vysporiadať s akýmkoľvek poctivým človekom, ktorý bráni verejný záujem a prostriedky. Môže dokonca zabezpečiť, aby tento človek nielen stratil prácu, ale ani si ju nenašiel následne, čo je do neba volajúca drzosť. Občania by mali tento prípad veľmi pozorne sledovať,“ poznamenala. Žarnay si až do 1. septembra 2014 nemohol nájsť pracovné miesto. Od tohto dátumu pracoval ako jazykový korektor v košickom denníku. Záujem o stretnutie so Žarnayom a zriaďovateľom školy vyjadril vtedajší minister školstva Peter Pellegrini (SMER-SD).
Vo februári 2016 mu dalo za pravdu aj vyšetrovanie Najvyššieho kontrolného úradu. NKÚ našiel aj ďalšie pochybenia. Podľa hovorkyne NKÚ: „Kontrolóri NKÚ zistili viaceré pochybenia vo verejnom obstarávaní, pričom sporné poskytnutie právnych služieb škole sa ukázalo ako nepotrebné.“ Žarnay sa so svojim zamestnávateľom ďalej súdi o neplatnosti výpovede.
Za svoje protikorupčné aktivity dostal ocenenie Biela vrana za rok 2013.

Komunálna politika

Od roku 2014 pôsobí ako člen mestského zastupiteľstva v Košiciach, je nezávislým kandidátom.

Voľby do Europarlamentu

V roku 2014 bol nominovaný na kandidáta strany Obyčajní ľudia a nezávislé osobnosti pre voľby do Európskeho parlamentu. Kandidoval na 3. mieste kandidátky. So ziskom 6 430 prednostných hlasov sa umiestnil na 5. mieste v rámci strany. Do Europarlamentu nebol zvolený.

Parlamentné pôsobenie

Vo voľbách do NR SR v marci 2016 kandidoval na 5. mieste kandidátky OĽaNO, ziskom 31 337 preferenčných hlasov sa prekrúžkoval na mandátové 6. miesto. V Národnej rade SR pôsobí ako člen Výboru NR SR pre nezlučiteľnosť funkcií a Výboru NR SR pre verejnú správu a regionálny rozvoj. Vo februári 2017 z poslaneckého kľubu OĽaNO-NOVA odišla spolu s kolegyňou Vierou Dubačovou. Dôvodom sú blížiace sa župné voľby, podľa odchádzajúcich poslancov: ,„ľuďom sú nezávislí kandidáti sympatickejší“. Žarnay chce kandidovať v Košickom kraji.

Strana SPOLU

Spolu s ďalšími doteraz nezávislými poslancami sa v apríli 2017 spojil do novej strany. Stranu založili Miroslav Beblavý, Jozef Mihál, Katarína Macháčková, Zuzana Zimenová, Simona Petrík a Viera Dubačová. Iniciátori strany zároveň zverejnili svoju výzvu Vráťme Slovensko ľuďom. Strana SPOLU – občianska demokracia bola zaregistrovaná v januári 2018.
Na ustanovujúcom sneme strany, ktorý sa konal 14. apríla 2018 v Poprade, bol Žarnay zvolený za predsedu Etickej komisie strany.